LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL MINISTERIJOS VYKDOMŲ PROGRAMŲ PRIEMONĖMS ĮGYVENDINTI SKIRTŲ LĖŠŲ ADMINISTRAVIMO

2006 m. sausio 20 d. Nr. 3D-23

Vilnius

Atsižvelgdama į Lietuvos Respublikos Vyriausybės 2002 m. gruodžio 21 d. nutarimo Nr. 2079 (Žin., 2002, Nr. 124-5654) 1.1.6 punktą,

1. Tvirtinu pridedamus:

1.1. Ministerijos vykdomų programų priemonėms įgyvendinti skirtų lėšų administravimo nuostatus;

1.2. Ministerijos vykdomų programų priemonėms įgyvendinti priežiūros komisiją;

1.3. Ministerijos vykdomų programų priemones ir jų koordinatorius.

2. Pripažįstu netekusiais galios:

2.1. Lietuvos Respublikos žemės ūkio ministro 2003 m. vasario 26 d. įsakymą Nr. 3D-69 „Dėl ministerijos vykdomų programų subsidijuojamų priemonių įgyvendinimui skirtų lėšų administravimo“ (Žin., 2003, Nr. 22-938);

2.2. Lietuvos Respublikos žemės ūkio ministro 2004 m. vasario 27 d. įsakymą Nr. 3D-81 „Dėl žemės ūkio ministro 2003 m. vasario 26 d. įsakymo Nr. 3D-69 „Dėl ministerijos vykdomų programų subsidijuojamų priemonių įgyvendinimui skirtų lėšų administravimo“ pakeitimo“ (Žin., 2004, Nr. 38-1243);

2.3. Lietuvos Respublikos žemės ūkio ministro 2004 m. birželio 9 d. įsakymą Nr. 3D-346 „Dėl žemės ūkio ministro 2003 m. vasario 26 d. įsakymo Nr. 3D-69 „Dėl ministerijos vykdomų programų subsidijuojamų priemonių įgyvendinimui skirtų lėšų administravimo“ pakeitimo“ (Žin., 2004, Nr. 94-3449);

2.4. Lietuvos Respublikos žemės ūkio ministro 2005 m. vasario 8 d. įsakymą Nr. 3D-63 „Dėl žemės ūkio ministro 2003 m. vasario 26 d. įsakymo Nr. 3D-69 „Dėl ministerijos vykdomų programų subsidijuojamų priemonių įgyvendinimui skirtų lėšų administravimo“ pakeitimo“ (Žin., 2005, Nr. 22-698);

2.5. Lietuvos Respublikos žemės ūkio ministro 2005 m. vasario 9 d. įsakymą Nr. 3D-67 „Dėl žemės ūkio ministro 2003 m. vasario 26 d. įsakymo Nr. 3D-69 „Dėl ministerijos vykdomų programų subsidijuojamų priemonių įgyvendinimui skirtų lėšų administravimo“ pakeitimo“ (Žin., 2005, Nr. 23-748);

2.6. Lietuvos Respublikos žemės ūkio ministro 2005 m. gegužės 5 d. įsakymą Nr. 3D-255 „Dėl žemės ūkio ministro 2003 m. vasario 26 d. įsakymo Nr. 3D-69 „Dėl ministerijos vykdomų programų subsidijuojamų priemonių įgyvendinimui skirtų lėšų administravimo“ pakeitimo“ (Žin., 2005, Nr. 60-2136).

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

______________

PATVIRTINTA

Lietuvos Respublikos žemės ūkio ministro

2006 m. sausio 20 d. įsakymu Nr. 3D-23

MINISTERIJOS VYKDOMŲ PROGRAMŲ PRIEMONĖMS ĮGYVENDINTI SKIRTŲ LĖŠŲ ADMINISTRAVIMO NUOSTATAI

I. BENDROSIOS NUOSTATOS

1. Šie nuostatai reglamentuoja Žemės ūkio ministerijos (toliau – ministerija) vykdomų programų (toliau – programos) priemonėms įgyvendinti skirtų lėšų administravimą.

2. Šiuose nuostatuose vartojamos sąvokos:

Ministerijos vykdomų programų priemonių įgyvendinimo priežiūros komisija (toliau – Komisija) – ministro įsakymu patvirtinta komisija (kolegialus asignavimų valdytojo patariamasis organas), kurios tikslas – padėti ministerijai efektyviausiai panaudoti turimus finansinius išteklius numatytiems ministerijos vykdomų programų tikslams pasiekti. Komisijos nariais gali būti ministerijos arba ministerijos reguliavimo srities institucijų darbuotojai.

Ministerijos vykdomos programos priemonės koordinatorius (toliau – koordinatorius) – ministro įsakymu patvirtintas ministerijos struktūrinio padalinio arba ministerijos reguliavimo srities institucijos vadovas, kuris koordinuoja ir kontroliuoja ministerijos vykdomos programos tikslų ir priemonės įgyvendinimą.

Ministerijos vykdomos programos priemonės vadovas (toliau – vadovas) – koordinatoriaus Komisijai pateiktas ir, Komisijai pritarus, ministro įsakymu paskirtas ministerijos arba ministerijos reguliavimo srities institucijos darbuotojas, organizuojantis priemonės ar jos dalies įgyvendinimą.

Tęstinė priemonė – pradėta vykdyti priemonė, kurios vykdymas trunka ilgiau nei vienerius metus.

II. PRIEMONIŲ ĮGYVENDINIMO TVARKA

3. Vadovai, o jei jie nepaskirti – koordinatoriai, vadovaudamiesi ministerijos Strateginiu veiklos planu, Valstybės investicijų programa bei kitais programiniais dokumentais, Komisijai teikia pasiūlymus dėl programų priemonių finansavimo ir vykdytojų.

4. Komisija, vadovaudamasi programų tikslais ir uždaviniais, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimu Nr. 543 (Žin., 2001, Nr. 42-1455; 2004, Nr. 96-3531), Lietuvos Respublikos valstybės ir savivaldybių biudžetų pajamų ir išlaidų klasifikacija, patvirtinta Lietuvos Respublikos finansų ministro 2005 m. rugsėjo 29 d. įsakymu Nr. 1K-280 (Žin., 2005, Nr. 118-4287), bei kitais teisės aktais, išnagrinėja vadovų ar koordinatorių pateiktus siūlymus ir priima sprendimą dėl jų finansavimo tikslingumo, nusprendžia, ar siūlomos priemonės vykdytojas parenkamas Lietuvos Respublikos viešųjų pirkimų įstatymo nustatyta tvarka, ar teisės aktuose nurodytoms įstaigoms, įmonėms bei kitiems subjektams skiriamas finansavimas – subsidija, negrąžintinos lėšos funkcijoms vykdyti ir kt.

5. Komisijos sprendimai įforminami protokolu, kurį pasirašo visi posėdyje dalyvavę Komisijos nariai.

6. Finansų ir biudžeto departamento Nacionalinės paramos planavimo skyrius, remdamasis Komisijos protokolu, parengia programų sąmatos pagal priemones projektą ir teikia jį tvirtinti ministrui.

7. Remdamasis ministro patvirtintomis programų sąmatomis pagal priemones, programų priemonių įgyvendinimo taisyklėmis, vadovas, o jei jis nepaskirtas – koordinatorius, pasitelkdamas kitus ministerijos padalinius, organizuoja sutarčių dėl priemonės ar jos dalies įgyvendinimo sudarymą. Sutartyse turi būti numatyti prekių įsigijimo, darbų (paslaugų) atlikimo terminai, šalių įsipareigojimai, atsiskaitymo už priemonei vykdyti gautų lėšų panaudojimą terminai ir tvarka, programa, pagal kurią skiriamos lėšos, lėšų naudojimo tikslinė paskirtis.

8. Kai lėšos skiriamos ūkio subjektui, kuris nėra biudžetinė įstaiga, sutartyje papildomai turi būti nurodyta veiklos, kuriai finansuoti skiriamos biudžeto lėšos, vertinimo kriterijai, planuojamas detalus biudžeto lėšų paskirstymas pagal išlaidų ekonominę paskirtį, o tais atvejais, kai dalį lėšų numatoma naudoti darbo užmokesčiui, išlaidų darbo užmokesčiui apskaičiavimas (pridedama prie sutarties).

9. Sutartys pasirašomos vadovaujantis Lietuvos Respublikos žemės ūkio ministro 2003 m. sausio 30 d. įsakymu Nr. 3D-28 „Dėl ministerijos sutarčių (išskyrus tarptautines ir slaptas) sudarymo bei jų vykdymo kontrolės“. Pasirašant sutartis taikomos šių nuostatų 7 ir 8 punktų nuostatos.

10. Iki programų sąmatų pagal priemones patvirtinimo lėšos tęstinei priemonei įgyvendinti gali būti skiriamos ministro įsakymu, Komisijai nutarus.

11. Darant išlaidas pagal sutarties sąmatos išlaidų straipsnius, nukrypimas tarp atskirų straipsnių galimas iki 15 proc., jei atitinkamos taisyklės nenumato kitaip.

12. Atsiskaitymas su lėšų, skirtų priemonei ar jos daliai įgyvendinti, gavėjais įforminamas priėmimo-perdavimo aktais, kuriuos pasirašo koordinatorius ir tvirtina ministerijos valstybės sekretorius.

13. Sutartyje numatytų priemonių įgyvendinimą kontroliuoja koordinatorius ir vadovas.

14. Atsiskaitymus bei atsiskaitymų kontrolę pagal pasirašytas sutartis vykdo ministerijos Buhalterinės apskaitos skyrius.

III. KOMISIJOS FUNKCIJOS

15. Komisija pagal ministerijos vykdomų programų tikslus ir uždavinius:

15.1. kolegialiai vykdo programų priemonių įgyvendinimo priežiūrą, siūlo konkrečius jų įgyvendinimo būdus, numato kryptis, kaip efektyviausiai naudoti turimus finansinius išteklius numatytiems ministerijos vykdomų programų tikslams pasiekti;

15.2. analizuoja ir vertina programų priemonių įgyvendinimo taisyklių projektus ir siūlo teikti juos tvirtinti ministrui;

15.3. svarsto pateiktus siūlymus dėl priemonių įgyvendinimo ir priima sprendimus dėl atskirų priemonių finansavimo;

15.4. svarsto priemonių įgyvendinimo eigą, kokybę, teikia asignavimų valdytojui pasiūlymus dėl tolesnių veiksmų, susijusių su tam tikros priemonės įgyvendinimu;

15.5. nurodo trūkumus, atsiradusius įgyvendinant priemones ar jų dalis, ir reikalauja juos pašalinti;

15.6. priima sprendimus, kai lėšų gavėjai nevykdo sutartyje numatytų įsipareigojimų;

15.7. vykdo kitas ministerijos vadovybės pavestas funkcijas.

IV. KOMISIJOS DARBO ORGANIZAVIMAS

16. Komisijos posėdis yra teisėtas, jeigu jame dalyvauja ne mažiau kaip du trečdaliai narių. Sprendimai priimami posėdyje dalyvaujančių Komisijos narių balsų dauguma. Kai balsai pasiskirsto po lygiai, lemia Komisijos pirmininko, o jo nesant – Komisijos pirmininko pavaduotojo balsas.

17. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, ministerijos Strateginiu veiklos planu, Valstybės investicijų programa, šiais nuostatais, programų priemonių įgyvendinimo taisyklėmis bei kitais teisės aktais.

18. Prireikus Komisija gali pasitelkti ekspertus probleminiams klausimams spręsti.

19. Komisijos nariai naudojasi neskelbtina informacija ir privalo jos neperduoti kitiems asmenims.

20. Komisijos narys, turįs privačių interesų, tiesiogiai ar netiesiogiai susijusių su svarstomu klausimu, privalo iš anksto apie tai informuoti Komisijos pirmininką ir nedalyvauti svarstant klausimą ir balsuojant.

21. Komisijos nariai atšaukiami ministro įsakymu.

22. Komisijos sekretoriaus pareigas atlieka Komisijos pirmininko paskirtas Komisijos narys.

V. KOORDINATORIAUS PAREIGOS IR TEISĖS

23. Koordinatorius:

23.1. savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, ministerijos Strateginiu veiklos planu, Valstybės investicijų programa, šiais nuostatais, programų priemonių įgyvendinimo taisyklėmis, kitais teisės aktais;

23.2. remdamasis ministerijos Strateginiu veiklos planu, Valstybės investicijų programa bei šiais nuostatais ir kitais programiniais dokumentais, organizuoja priemonei ar jos daliai įgyvendinti taisyklių rengimą ir teikimą tvirtinti ministrui;

23.3. parenka vadovus ir, pritarus Komisijai, teikia jų kandidatūras tvirtinti ministrui. Prireikus gali siūlyti keisti vadovą;

23.4. suderinęs su Komisijos pirmininku, organizuoja Komisijos posėdžius;

23.5. koordinuoja ir kontroliuoja bei asmeniškai atsako už sutarčių sudarymą pagal programų priemonių įgyvendinimo taisykles, programos sąmatą pagal priemones arba ministro įsakymą, kai lėšos skiriamos šių nuostatų 10 punkte nustatyta tvarka, ir jų vykdymą laiku;

23.6. organizuoja priemonių ar jų dalių vykdymo svarstymą Komisijoje;

23.7. pasirašo priėmimo-perdavimo aktus dėl sutartinių įsipareigojimų įvykdymo ir atsiskaitymo su lėšų, skirtų priemonei ar jos daliai įgyvendinti, gavėjais.

24. Koordinatorius turi teisę:

24.1. siūlyti Komisijai skirti priemonės ar jos dalies vykdymo ekspertizę;

24.2. nepriimti netinkamai įvykdytų sutartinių įsipareigojimų ir reikalauti per nurodytą laiką ištaisyti trūkumus;

24.3. jeigu nevykdomos sutarties sąlygos, informuoti apie tai Komisiją.

VI. VADOVO PAREIGOS IR TEISĖS

25. Vadovas:

25.1. savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, ministerijos Strateginiu veiklos planu, Valstybės investicijų programa, šiais nuostatais, programų priemonių įgyvendinimo taisyklėmis bei kitais teisės aktais;

25.2. rengia programų priemonių įgyvendinimo taisyklių projektus;

25.3. organizuoja informacijos apie vykdomas priemones ar jos dalis per internetą ir žiniasklaidos priemones sklaidą, priima ir kaupia įstaigų, įmonių bei kitų subjektų, pageidaujančių dalyvauti įgyvendinant priemones, paraiškas ir pasiūlymus, teikia juos svarstyti Komisijai;

25.4. remdamasis ministro patvirtintomis programų priemonių įgyvendinimo taisyklėmis, patvirtinta programos sąmata arba ministro įsakymu, kai lėšos skiriamos šių nuostatų 10 punkte nustatyta tvarka, pagal priemones, pasitelkdamas kitus ministerijos padalinius, organizuoja sutarčių dėl priemonės ar jos dalies įgyvendinimo sudarymą;

25.5. prižiūri priemonės ar jos dalies vykdymo eigą, sutartyse numatytų priemonių vykdymo kokybę ir sutartinių įsipareigojimų vykdymą ir informuoja koordinatorių bei Komisiją;

25.6. organizuoja Komisijos ir koordinatoriaus nurodytų trūkumų ištaisymą;

25.7. nustatyta tvarka organizuoja susirašinėjimą visais priemonės ar jos dalies įgyvendinimo klausimais.

______________

PATVIRTINTA

Lietuvos Respublikos žemės ūkio ministro

2006 m. sausio 20 d. įsakymu Nr. 3D-23

MINISTERIJOS VYKDOMŲ PROGRAMŲ PRIEMONĖS IR JŲ KOORDINATORIAI

Programos, priemonės Nr.	Priemonės pavadinimas	Koordinatoriai
29.1.	KAIMO RĖMIMO PROGRAMA
5.	Valstybės pagalbos priemonėms finansuoti:
5.1.	Paramai augalų sertifikuotai dauginamajai medžiagai įsigyti	Bendrosios rinkos organizavimo departamento direktorius Rimantas Krasuckis
5.2.	Paramai veisliniams gyvūnams įsigyti	Maisto saugos ir kokybės departamento direktorius Saulius Jasius Valstybinės gyvulių veislininkystės priežiūros tarnybos prie Lietuvos Respublikos žemės ūkio ministerijos viršininkas Kęstutis Saikevičius
5.3.	Paramai gyvulių veislininkystei	Maisto saugos ir kokybės departamento direktorius Saulius Jasius Valstybinės gyvulių veislininkystės priežiūros tarnybos prie Lietuvos Respublikos žemės ūkio ministerijos viršininkas Kęstutis Saikevičius
5.4.	Paramai akvakultūrai	Žuvininkystės departamento prie Lietuvos Respublikos žemės ūkio ministerijos direktorius Aidas Adomaitis
5.5.	Paramai kokybiškų produktų gamybos ir kokybės tyrimo sistemos plėtrai	Maisto saugos ir kokybės departamento direktorius Saulius Jasius
5.6.	Paramai licencijuotų sandėlių sistemai įgyvendinti	Finansų ir biudžeto departamento direktorė Regina Mininienė
5.7.	Paramai kreditų palūkanoms kompensuoti	Finansų ir biudžeto departamento direktorė Regina Mininienė
5.8.	Paramai nelaimės atveju	Finansų ir biudžeto departamento direktorė Regina Mininienė
5.9.	Paramai draudimo įmokoms kompensuoti	Finansų ir biudžeto departamento direktorė Regina Mininienė
5.10.	Garantiniam užmokesčiui, kurį kreditų gavėjai moka UAB Žemės ūkio paskolų garantijų fondui už garantijų suteikimą kreditų įstaigoms dėl jų teikiamų kreditų, kompensuoti ir daliai draudimo įmokų kreditų su garantija gavėjams, įkeitusiems kredito įstaigai turtą, kompensuoti	Finansų ir biudžeto departamento direktorė Regina Mininienė
5.11.	UAB Žemės ūkio paskolų garantijų fondo atidėjimams garantiniams įsipareigojimams vykdyti atstatyti	Finansų ir biudžeto departamento direktorė Regina Mininienė
5.12.	Paramai modernizuotiems žieminiams šiltnamiams	Bendrosios rinkos organizavimo departamento direktorius Rimantas Krasuckis
5.13.	Paramai augalų ir augalinių produktų ligų naikinimo sistemai įgyvendinti	Bendrosios rinkos organizavimo departamento direktorius Rimantas Krasuckis
5.14.	Paramai šalutiniams gyvūniniams produktams tvarkyti	Maisto saugos ir kokybės departamento direktorius Saulius Jasius
5.15.	Paramai žemdirbių švietimui ir konsultavimui, moksliniams tyrimams, žemės ūkio tarptautinėms ir respublikinėms parodoms, mugėms, žemės ūkio konkursams organizuoti	Kaimo plėtros departamento direktorė Virginija Žoštautienė
5.16.	Ekologinei žuvininkystei remti	Žuvininkystės departamento prie Lietuvos Respublikos žemės ūkio ministerijos direktorius Aidas Adomaitis
5.17.	Paramai privačiam grūdų saugojimui	Bendrosios rinkos organizavimo departamento direktorius Rimantas Krasuckis
5.18.	Linų ūkio plėtros programai finansuoti	Bendrosios rinkos organizavimo departamento direktorius Rimantas Krasuckis
5.19.	Paramai kooperacijai plėsti	Infrastruktūros, melioracijos ir kooperacijos departamento direktorius Silvirijus Dangveckas
5.20.	Paramai ūkiams modernizuoti	Infrastruktūros, melioracijos ir kooperacijos departamento direktorius Silvirijus Dangveckas
6.	Administravimo ir kontrolės priemonėms finansuoti:
6.1.	žemės ūkio informacinei sistemai diegti ir palaikyti, eksporto skatinimo ir informacijos apie kaimo plėtros, maisto ūkio bei žemės ūkio ir žuvininkystės politikos aktualijas sklaidos programoms finansuoti:
6.1.1.	žemės sklypų tapatybės nustatymo informacinei sistemai įgyvendinti	Bendrosios rinkos organizavimo departamento direktorius Rimantas Krasuckis
6.1.2.	rinkos informacinės sistemos, atitinkančios Europos Sąjungos reikalavimus, plėtojimo programai vykdyti	Žemės ūkio informacinių sistemų skyriaus vedėjas Ekonomikos departamento direktorius Vygantas Katkevičius
6.1.3.	ūkių apskaitos duomenų tinklo kūrimo ir įgyvendinimo darbams finansuoti	Finansų ir biudžeto departamento direktorė Regina Mininienė
6.1.4.	Europos žemės ūkio orientavimo ir garantijų fondo Garantijų skyriaus paramos administravimo registrų duomenų bazėms ir informacinėms sistemoms diegti ir palaikyti	Žemės ūkio informacinių sistemų skyriaus vedėjas
6.1.5.	paramai žemdirbių asociacijoms asocijuotos narystės Europos Sąjungos žemės ūkio organizacijose mokesčiui mokėti ir žemdirbių asociacijų atstovavimui Europos Sąjungos organizacijose finansuoti bei dalyvavimui tarptautinės organizacijose	Kaimo plėtros departamento direktorė Virginija Žoštautienė
6.1.6.	informacijos apie kaimo plėtros, maisto ūkio bei žemės ūkio ir žuvininkystės politikos aktualijas sklaidos programai finansuoti	L. e. Viešųjų ryšių skyriaus vedėjo pareigas Nijolė Gumbrienė
6.2.	Veiklai, susijusiai su intervencinių priemonių įgyvendinimu, finansuoti ir kredito palūkanoms, nekompensuojamoms iš Europos Sąjungos, dengti	Bendrosios rinkos organizavimo departamento direktorius Rimantas Krasuckis
6.3.	Gyvulių skerdenų klasifikavimo sistemai įgyvendinti	Bendrosios rinkos organizavimo departamento direktorius Rimantas Krasuckis
6.4.	Ministerijos vykdomiems projektams, finansuojamiems iš struktūrinių fondų, avansuoti	Kaimo plėtros departamento direktorė Virginija Žoštautienė
6.5.	Pasaulinėms arimo varžyboms	Bendrosios rinkos organizavimo departamento direktorius Rimantas Krasuckis
7.	Tiesioginėms išmokoms	Bendrosios rinkos organizavimo departamento direktorius Rimantas Krasuckis
8.	Žemės ūkio rinkos reguliavimo priemonėms įgyvendinti:
8.1.	Techninėms išlaidoms, susijusioms su intervenciniu pirkimu, kurių nekompensuoja Europos Sąjunga, dengti	Bendrosios rinkos organizavimo departamento direktorius Rimantas Krasuckis
8.2.	Bitininkystės paramos schemai, kurios išlaidas iš dalies kompensuoja Europos Sąjunga, finansuoti	Maisto saugos ir kokybės departamento direktorius Saulius Jasius
8.3.	Žemės ūkio produktams skirtų informavimo ir pardavimo skatinimo veiksmų vidaus rinkoje ir trečiosiose šalyse paramos schemai, kurios išlaidas iš dalies kompensuoja Europos Sąjunga, finansuoti	Ekonomikos departamento direktorius Vygantas Katkevičius
8.4.	Pieno suvartojimo skatinimo priemonėms įgyvendinti	Bendrosios rinkos organizavimo departamento direktorius Rimantas Krasuckis
8.5.	Vaisių ir daržovių gamintojų grupėms	Bendrosios rinkos organizavimo departamento direktorius Rimantas Krasuckis
8.6.	Maisto iš intervencinių atsargų tiekimo labiausiai nepasiturintiems asmenims Bendrijoje programai įgyvendinti	Bendrosios rinkos organizavimo departamento direktorius Rimantas Krasuckis
9.	PVM išlaidoms, patirtoms įgyvendinant Kaimo plėtros 2004-2006 metų plano priemones „Techninė parama“ ir „Žemės ūkio paskirties žemės apželdinimas mišku“, kompensuoti	Kaimo plėtros departamento direktorė Virginija Žoštautienė
10.	Europos Bendrijos finansinės paramos Lietuvos žuvininkystei lėšų naudojimo programai įgyvendinti	Žuvininkystės departamento prie Lietuvos Respublikos žemės ūkio ministerijos direktorius Aidas Adomaitis
11.	Kaimo bendruomeninėms organizacijoms ir jų projektams remti	Kaimo plėtros departamento direktorė Virginija Žoštautienė
32.1.	ŽEMĖS ŪKIO IR MAISTO PRODUKCIJOS KOKYBĖS, SAUGOS, KONKURENCINGUMO IR EUROPOS SĄJUNGOS REIKALAVIMŲ ĮGYVENDINIMO PROGRAMA
Dirvožemio ir augalininkystės produkcijos užterštumo tyrimo darbams finansuoti	Maisto saugos ir kokybės departamento direktorius Saulius Jasius
33.1.	ŽEMDIRBIŲ MOKYMO, ŠVIETIMO IR INFORMAVIMO PROGRAMA
Žemės ūkio subjektų aprūpinimas literatūra, informaciniais leidiniais ir kitomis techninėmis priemonėmis	L. e. Viešųjų ryšių skyriaus vedėjo pareigas Nijolė Gumbrienė
41.1.	SPECIALIOJI BIODEGALŲ GAMYBOS PLĖTROS PARAMOS PROGRAMA
Biodegalų gamybos plėtrai finansuoti	Infrastruktūros, melioracijos ir kooperacijos departamento direktorius Silvirijus Dangveckas
42.1.	SPECIALIOJI PARAMOS TEIKIMO ŽEMĖS ŪKIO VEIKLOS SUBJEKTAMS, PATYRUSIEMS NUOSTOLIUS DĖL HIDROMETEOROLOGINIŲ REIŠKINIŲ, PROGRAMA
Krušos ir liūčių padarytiems nuostoliams iš dalies kompensuoti	Bendrosios rinkos organizavimo departamento direktorius Rimantas Krasuckis

______________

PATVIRTINTA

Lietuvos Respublikos žemės ūkio ministro

2006 m. sausio 20 d. įsakymu Nr. 3D-23

MINISTERIJOS VYKDOMŲ PROGRAMŲ PRIEMONĖMS ĮGYVENDINTI PRIEŽIŪROS KOMISIJA

Gediminas Radzevičius – ministerijos sekretorius, komisijos pirmininkas

Vytautas Grušauskas – ministerijos sekretorius, komisijos pirmininko pavaduotojas

Aidas Adomaitis – Žuvininkystės departamento prie Lietuvos Respublikos žemės ūkio ministerijos direktorius

Genė Ališauskienė – Finansų ir biudžeto departamento Nacionalinės paramos planavimo skyriaus vyr. specialistė

Zigmantas Gavinavičius – Finansų ir biudžeto departamento Nacionalinės paramos planavimo skyriaus vedėjas

Sigita Gelusevičienė – Finansų ir biudžeto departamento Nacionalinės paramos planavimo skyriaus vyr. specialistė

Liucija Gudaitienė – Žemės ūkio informacinių sistemų skyriaus vyr. specialistė

Nijolė Gumbrienė – l. e. Viešųjų ryšių skyriaus vedėjo pareigas

Saulius Jasius – Maisto saugos ir kokybės departamento direktorius

Vygantas Katkevičius – Ekonomikos departamento direktorius

Rimantas Krasuckis – Bendrosios rinkos organizavimo departamento direktorius

Angelė Liubeckienė – Maisto saugos ir kokybės departamento Kokybės skyriaus vedėja

Regina Mininienė – Finansų ir biudžeto departamento direktorė

Aleksandras Muzikevičius – Maisto saugos ir kokybės departamento Gyvulininkystės ir veterinarijos skyriaus vedėjas

Vanda Elena Narušytė – Kaimo plėtros departamento Mokslo ir mokymo skyriaus vedėja

Kęstutis Saikevičius – Valstybinės gyvulių veislininkystės priežiūros tarnybos prie Lietuvos Respublikos žemės ūkio ministerijos viršininkas

Savelijus Julius Zimanas – Ekonomikos departamento Prekybos politikos skyriaus vyr. specialistas

Petras Zablockis – Bendrosios rinkos organizavimo departamento direktoriaus pavaduotojas

Virginija Žoštautienė – Kaimo plėtros departamento direktorė

Lina Žukauskaitė – Ekonomikos departamento Strateginio planavimo skyriaus vyr. specialistė

______________